《答公权晚春》
宋代·方惟深

林圃芳菲尽，空阴绕院青。
风条初脱絮，露沼欲生萍。
地僻春犹冷，门闲书亦扃。
临杯学强醉，怀抱只常醒。

作者简介：（1040—1122）宋兴化军莆田人，徙居长洲，字子通。方龟年子。早通经学，尤工于诗，为乡贡第一。后举进士不第，即弃去，躬耕田间，闲则读书。徽宗崇宁四年以遗逸荐，为兴化军助教。所为诗精诣警绝，甚为王安石所称赏。有《方秘校集》。